作者:元稹
標題:競舟
內容:楚俗不愛力，費力為競舟。買舟俟一競，競斂貧者賕。年年四五月，繭實麥小秋。積水堰堤壞，拔秧蒲稗稠。此時集丁壯，習競南畝頭。朝飲村社酒，暮椎鄰舍牛。祭船如祭祖，習競如習讎。連延數十日，作業不復憂。君侯饌良吉，會客陳膳羞。畫鷁四來合，大競長江流。建標明取捨，勝負死生求。一時歡呼罷，三月農事休。嶽陽賢刺史，念此為俗疣。習俗難盡去，聊用去其尤。百船不留一，一競不滯留。自為裡中戲，我亦不寓遊。吾聞管仲教，沐樹懲墮遊。節此淫競俗，得為良政不。我來歌此事，非獨歌此州。此事數州有，亦欲聞數州。